
Az apák szerepe óvodás gyermekük nevelésében

Mint ismeretes a gyermek életében a család fontos szerepet tölt be. A kisgyermekek fejlődésében meghatározó mindkét szülő aktív szerepvállalása. Az anya-gyermek kapcsolat vizsgálatára hazánkban számos kutatás irányul (pl. Kereki és Tóth, 2019; Makó és Veszprémi, 2017; Zsolnai, 2018). Az apák szerepének vizsgálata viszont még kevésbé kutatott téma. Ennek a témakörnek a feltárása az elmúlt években került a kutatói érdeklődés fókuszába. Vizsgálatomban célul tűztem ki az apák családban betöltött szerepének és a nevelési szokásainak a megismerését. Továbbá célom volt az apák és az óvoda kapcsolatának többszempontú vizsgálata. Valamint fontosnak tartottam feltárni az apák óvodapedagógussal történő kapcsolattartásának sajátosságait is.
A vizsgálatba összesen 61 apát vontam be a kitöltők önkéntes részvételével. Az empirikus kutatás során kérdőíves adatfelvételt végeztem óvodás kisgyermekeket nevelő apák körében. A kérdőív összeállításához alapul szolgált Benedek Szidónia Anna és Dorner László hasonló témakörben végzett kutatásának kérdőíve. A kérdőívet a témának megfelelően adaptáltam és egészítettem ki az apák óvodai bevonódására vonatkozó kérdésekkel. A kérdőívben összesen 28 kérdést tettem fel, mely zárt és nyitott kérdéseket, valamint rangsorolási feladatokat tartalmazott. A válaszokat kvantitatív és kvalitatív módszerrel elemeztem.
A vizsgálati eredményekben megfigyelhető, hogy a válaszadó apák körében jelen van a 21. századi modern felfogás az apasággal kapcsolatban. Erre mutat példát, hogy a megkérdezett apák fontosnak tartják, hogy érzelmileg is jelen legyenek gyermekük életébe, saját bevallásuk szerint törekednek a gyermekükkel való aktív időtöltésre, megjelenik náluk a szeretetteljes és gondoskodó apai attitűd igénye. Ugyanakkor továbbra is fontosnak tartják a hagyományos szülői szerepeket. A vizsgálat újdonságértékeként megállapítható továbbá, hogy az óvodai bevonódás létrejön az apák esetében is. A kitöltők többsége részt vesz gyermekük óvodai nevelésében, tartja a kapcsolatot gyermeke óvodapedagógusaival.
Az apák szerepe az elmúlt évtizedekhez képest napjainkban hangsúlyosabbá vált a gyermekük életében. A patriarchális családmodellből származó sztereotip szülői szerepek még mindig mellett az apák igyekeznek egyre nagyobb szerepet betölteni gyermekük életében. A vizsgálat jelentőségét abban látjuk, hogy az eredmények segítenek jobban megérteni az apa-gyermek kapcsolat működését, az apa-gyermek közös tevékenységek jellegzetességeit.



